Document ID: 31989R3537

*****
ΚΑΝΟΝΙΣΜΟΣ (ΕΟΚ) αριθ. 3537/89 ΤΗΣ ΕΠΙΤΡΟΠΗΣ
της 27ης Νοεμβρίου 1989
περί του σταδίου εμπορίας στο οποίο αναφέρεται ο μέσος όρος των τιμών του σφαγμένου χοίρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 4 παράγραφος 6,
Εκτιμώντας:
ότι οι αντιπροσωπευτικές αγορές περιλαμβάνουν, κατά χώρα, το σύνολο των αγορών που εμφαίνονται στο παράρτημα του κανονισμού (ΕΟΚ) αριθ. 2123/89 της Επιτροπής (3)·
ότι βάσει του άρθρου 4 παράγραφος 2 του κανονισμού (ΕΟΚ) αριθ. 2759/75 πρέπει να καθορίζεται ο σταθμισμένος μέσος όρος των τιμών του σφαγμένου χοίρου στις αντιπροσωπευτικές αγορές της Κοινότητας για να εκτιμάται αν η κατάσταση της αγοράς δικαιολογεί μέτρα παρεμβάσεως·
ότι για τον καθορισμό αυτού του μέσου όρου των τιμών του σφαγμένου χοίρου πρέπει να είναι διαθέσιμες συγκρίσιμες τιμές στην Κοινότητα· ότι, για το σκοπό αυτό, είναι σκόπιμο να γίνεται αναφορά στην ίδια ποιότητα σφαγμένου χοίρου που αντιστοιχεί στον αντιπροσωπευτικό ποιοτικό τύπο που αναφέρεται στο άρθρο 4 παράγραφος 1 του κανονισμού (ΕΟΚ) αριθ. 2759/75 και σε καλώς καθορισμένο στάδιο εμπορίας· ότι, λαμβάνοντας υπόψη το γεγονός ότι τα σφάγια του χοίρου διατίθενται γενικά στο εμπόριο στο στάδιο του σφαγείου, πρέπει να ληφθεί υπόψη το εν λόγω στάδιο·
ότι οι τιμές του σφαγμένου χοίρου καθορίζονται εφεξής σε όλη την Κοινότητα σύμφωνα με την κοινοτική κλίμακα κατατάξεως των σφαγίων χοίρου που έχει καθορισθεί από τον κανονισμό (ΕΟΚ) αριθ. 3220/84 του Συμβουλίου (4), όπως τροποποιήθηκε από τον κανονισμό (ΕΟΚ) αριθ. 3530/86 (5), και τις λεπτομέρειες εφαρμογής που έχουν θεσπιστεί με τον κανονισμό (ΕΟΚ) αριθ. 2967/85 της Επιτροπής (6)· ότι ο ορισμός του αντιπροσωπευτικού ποιοτικού τύπου σύμφωνα με το άρθρο 2 παράγραφοι 2 και 3 του κανονισμού (ΕΟΚ) αριθ. 3220/84 απλοποιήθηκε από τον κανονισμό (ΕΟΚ) αριθ. 1250/89 του Συμβουλίου της 3ης Μαΐου 1989 που καθορίζει, για την περίοδο από 1ης Ιουλίου 1989 μέχρι 30 Ιουνίου 1990, τη βάση τιμής και τον ποιοτικό τύπο του σφαγμένου χοίρου (7)· ότι, επιπλέον, ο κατάλογος των αντιπροσωπευτικών αγορών για τον τομέα του χοιρείου κρέατος στην Κοινότητα, όπως έχει καθορισθεί από τον κανονισμό (ΕΟΚ) αριθ. 43/81 του Συμβουλίου (8), όπως τροποποιήθηκε τελευταία από τον κανονισμό (ΕΟΚ) αριθ. 3553/88 (9), αντικαταστάθηκε από τον κατάλογο του κανονισμού (ΕΟΚ) αριθ. 2123/89· ότι, για τους λόγους αυτούς, πρέπει να τροποποιηθούν οι κανόνες σχετικά με το στάδιο εμπορίας στο οποίο αναφέρεται ο μέσος όρος των τιμών του σφαγμένου χοίρου·
ότι πρέπει, για λόγους σαφήνειας, να εγκριθεί νέος κανονισμός που συγκεντρώνει όλους τους κανόνες σχετικά με το στάδιο εμπορίας στο οποίο αναφέρεται ο μέσος όρος των τιμών του σφαγμένου χοίρου· ότι πρέπει, ως εκ τούτου, να καταργηθεί ο κανονισμός (ΕΟΚ) αριθ. 2342/86 της Επιτροπής (10), όπως τροποποιήθηκε από τον κανονισμό (ΕΟΚ) αριθ. 2847/87 (11)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η κοινοτική τιμή της αγοράς του σφαγμένου χοίρου, που αναφέρεται στο άρθρο 4 παράγραφος 2 του κανονισμού (ΕΟΚ) αριθ. 2759/75, καθορίζεται βάσει των τιμών, κατά την είσοδο στο σφαγείο, εκτός από το φόρο προστιθεμένης αξίας, που πληρώνονται στους προμηθευτές ζωντανών χοίρων.
2. Οι τιμές που αναφέρονται στην παράγραφο 1 περιλαμβάνουν την αξία των παραπροϊόντων και των μη μεταποιημένων υπολειμμάτων και εκφράζονται ανά 100 χιλιόγραμμα ψυχρού σφαγίου χοίρου:
- που παρουσιάζονται σύμφωνα με την παρουσίαση αναφοράς που αναφέρεται στο άρθρο 2 παράγραφος 1 του κανονισμού (ΕΟΚ) αριθ. 3220/84,
και
- ζυγίζονται στο άγκιστρο του σφαγείου, το δε διαπιστούμενο βάρος μετατρέπεται σε βάρος ψυχρού σφαγίου σύμφωνα με τις μεθόδους που προβλέπονται στο άρθρο 2 του κανονισμού (ΕΟΚ) αριθ. 2967/85.
Άρθρο 2
1. Η τιμή αγοράς για το σφαγμένο χοίρο σε κράτος μέλος ισούται με τον μέσο όρο των τιμών του σφαγμένου χοίρου που διαπιστώθηκαν στις αγορές ή στα κέντρα διαμορφώσεως τιμών του εν λόγω κράτους μέλους που εμφαίνονται στο παράρτημα του κανονισμού (ΕΟΚ) αριθ. 2123/89.
2. Η τιμή που αναφέρεται στην παράγραφο 1 προσδιορίζεται από τις διαμορφωμένες τιμές που καθορίζονται για τα σφάγια βάρους:
- από 60 έως λιγότερο από 120 χιλιόγραμμα της κατηγορίας U,
- από 120 έως λιγότερο από 180 χιλιόγραμμα της κατηγορίας R.
Η επιλογή των κατηγοριών βάρους καθώς και η ενδεχόμενη στάθμισή τους επαφίεται στο ενδιαφερόμενο κράτος μέλος το οποίο ενημερώνει σχετικά την Επιτροπή.
Άρθρο 3
1. Ο κανονισμός (ΕΟΚ) αριθ. 2342/86 καταργείται.
2. Οι αναφορές στον κανονισμό (ΕΟΚ) αριθ. 2342/86 πρέπει να νοείται ότι γίνονται στον παρόντα κανονισμό.
Άρθρο 4
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Νοεμβρίου 1989.

Labels: 2
6